Kolfblad rede vir stadige kolfwerk | Netwerk24
Kolfblad rede vir stadige kolfwerk
Deur Johann de Jager 20 Januarie 2020 19:30
Erwee het in Durban sy honderdtal van die vorige wedstryd teen die Lions met ’n onoorwonne 112 van 291 balle opgevolg.
Sy span, vars ná twee agtereenvolgende seges, het net 207/4 in die 96 boulbeurte van die eerste dag aangeteken.
“Dis waarskynlik die stadigste kolfblad waarop ek nog hier op Kingsmead gespeel het,” het Erwee gesê.
Hy sê die Knights het boonop slim te werk gegaan in hoe hulle geboul het op die blad wat sake dikteer het.
Erwee meen die feit dat die nuwe bal ook in die middag gedraai het, kan later in die wedstryd in hul guns tel.
Die Knights het vroeg van die tuisspan se ander twee kolfsterre, Grant Roelofsen (2) en Marques Ackerman (5), ontslae geraak. Vaughn van Jaarsveld (20, 81b) se paaltjie het die Dolphins op 54/3 gelaat.
Erwee is voor sy 50-tal ’n lewe op skerpby gegun.
Sibz Makhanya (44, 114b) het toe 104 saam met Erwee om die vierde paaltjie aangeteken.
Hardus Viljoen het 3/50 vir die Titans teen die Lions laat kantel. Foto: Gallo Images
* Die Lions is in hul buurstryd teen die Titans in Centurion soos in die vorige wedstryd weer vir goedkoop in hulle eerste beurt uitgehaal.
Die voorloperspan het dié keer met 168 lopies darem een kolfpunt gekry met Migael Pretorius se 32 op nr. 10 wat hoogste telling was.
Die tuisspan sal die tweede dag met Theunis de Bruyn onoorwonne op 63 op 109/3 hervat.
* Die Cape Cobras se kaptein, Lizaad Williams (35*), het in die 79 beurte wat moontlik in Oos-Londen was, aansien aan die besoekers se kolfbeurt teen die Warriors gegee.
Die Kapenaars sal op 241/8 voortkolf.
Die besoekers het met reëlmaat paaltjies verloor voordat Williams en Nandré Burger (18*) op 183/8 vasgeskop het.
Andew Birch, Tian Koekemoer en Basheeru-Deen Walters het elk twee paaltjies laat kantel.
Bavuma (180) laat sy kolf die praatwerk doen
Senuran Muthusamy wurg Cobras
Hendricks bereik eindelik dié doelwit